Source: https://juliamikolasikova.blog.sme.sk/c/405195/kauza-svedka-proti-mellovi-a-inym-najvyssi-sud-neuznal-zaujatost-sudcov-z-nitry.html
Timestamp: 2017-09-26 11:03:16+00:00
Document Index: 17423538

Matched Legal Cases: ['súd ', 'súd ', 'súd ', 'Súd ', 'súd ', 'súd ', '§ 23', 'súd ']

Kauza svedka proti Mellovi a iným: Najvyšší súd neuznal zaujatosť sudcov z Nitry - Júlia Piraňa Mikolášiková (blog.sme.sk)
Kauza svedka proti Mellovi a iným: Najvyšší súd neuznal zaujatosť sudcov z Nitry
Autor: Júlia Piraňa Mikolášiková | 24.2.2016 o 16:00 | Karma článku: 3,30 | Prečítané: 1014x
Sudcovia z Nitry, ktorí majú rozhodovať o prípade svedka proti Mellovi, Mišenkovi a ďalším sa namietali. Tvrdili, že by mohli byť zaujatí a kauzu súdiť nechceli. Na Najvyššom súde však neuspeli.
Usvedčoval veľké ryby v závažných prípadoch. Policajti sa chválili, že sa im podarilo objasniť kauzu, ako vražda bossa sýkoriek Petra Čongrádyho. Svedok však strážcov zákona zavádzal a výpovede si vymyslel.
Ešte minulý rok v septembri nitriansky prokurátor podal obžalobu na Okresný súd Nitra na svedka klamára – Jána Krajčíka.
„Obžaloba bola podaná pre trestný čin krivého obvinenia, krivej výpovede a krivej prísahy," potvrdil vlani v septembri médiám hovorca nitrianskeho krajského súdu Mário Pivarči.
Ján Krajčík (archív pir)
Krajčík vypovedal proti Viliamovi Mišenkovi, Karolovi Mellovi, Štefanovi Borkovi, Ľubošovi Ferusovi, Rolandovi Zdichavskému v kauze vraždy sýkorovského bossa Petra Čongrádyho. V máji 2012 policajnom tvrdil, že si Mišenka v roku 2004 objednal vraždu Čongrádyho a na čine sa podieľalali aj Ferus, Zdichavský, Borko a Mello.
V decembri 2013 vyšlo najavo, že Čongrádyho zabili iní muži. Mišenkovi a spol. obvinenie zrušili. Borko sedel v tejto kauze vo väzbe osemnásť, Mišenka desať mesiacov. Z vraždy Čongrádyho obvinili úplne iných mužov a niektorých medzičasom už aj odsúdili.
(Klamal aj v ďalších prípadoch. Viac si môžete prečítať pod čiarou na konci článku.)
Očiernil aj kolegu sudcov
Sudcovia z Okresného súdu Nitra na ktorý, podľa miestnej a vecnej príslušnosti prokurátor podal obžalobu, sa však namietali. Uviedli, že by pri rozhodovaní mohli byť zaujatí. A žiadali, aby o im kauzu odňali a dali na iný súd.
Dôvodom bolo, že Krajčík vyrobil falošné nahrávky, ktoré mali usvedčovať z korupcie nitrianskeho prokurátora na dôchodku. Policajti dokonca exprokurátora aj obvinili. Neskôr znalec povedal, že na nahrávkach nie je jeho hlas, trestné stíhanie prokurátora zastavili a Krajčíka obvinili z marenia spravodlivosti a krivej výpovede. Súd ho už odsúdil a dostal trest deväť rokov.
Vtedy sa sudcovia tiež namietali. Na zvukových záznamoch sa totiž v súvislosti s vymyslenou korupciou spomínal aj jeden z ich kolegov z Krajského súdu Nitra. Ich námietke na Najvyššom súde vyhoveli a o Krajčíkovom odvolaní rozhodoval Krajský súd v Trnave.
Teraz námietku neuznali
V prípade krivej výpovede, kde ako poškodení figurujú Mišenka, Mello, Ferus, Borko, Zdichavský a ďalší Najvyšší súd na neverejnom zasadnutí rozhodol inak.
„ Podľa § 23 ods.1 Trest. por. trestná vec obž. Jána Krajčíka vedená na Okresnom súde Nitra sa tomuto súdu neodníma a rovnako sa neodníma ani Krajskému súdu v Nitre ako súdu II. stupňa v konaní o tejto veci,“ uviedol pre môj blog hovorca Najvyššieho súdu Boris Urbančík.
Spis mal byť v stredu 24. februára 2016 expedovaný na Okresný súd Nitra.
Ďalšie klamstvá
Okrem výmyslov v kauze Čongrádyho Krajčík klamal aj v ďalších prípadoch. Prokurátor ho obžaloval aj za to, že uviedol lži o prípade vraždy Jána Krišku z jesene 2001.
Polícia totiž považovala na základe Krajčírovej výpovede za strelca Slavomíra Selického. Objednať si ju mal podľa Krajíčokovej výpovede Mišenka. Ukázalo sa, že Selický bol v čase spáchania skutku hospitalizovaný v nemocnici v Chorvátsku.
Prokurátor zrušil obvinenie voči Selickému vo februári 2013 a prepustil ho z väzby. Za mrežami sedel niekoľko mesiacov. Obvinenie voči Mišenkovi však prokurátor zrušil vo februári 2014.
V októbri 2013 po svedkovi Krajčíkovi niekto strieľal. Vyšetrovateľ začal trestné stíhanie vo veci pokusu o úkladnú vraždu. Ukázalo sa však, že udalosť si Krajčík vymyslel. Prokurátor vlani v auguste trestné stíhanie zastavil.